Algaire (grupu folk)

Algaire ye un grupu de música asturiana, integráu poles cantantes y pandereteres Iratxe Espina, Carla Miranda y Loreto Suárez, y el guitarrista Juan Yagüe.

Historia

La formación ñaz nel añu 2020, como un proyeutu de voz y percusión tradicional. Les diferentes procedencies musicales de los sos integrantes, dieron llueu pasu a la busca de nueves sonoridaes y mezcla d'estilos.

El so repertoriu ta formáu por reellaboraciones de cantares tradicionales y temes de nueva composición, onde conviven tradición y modernidá, dedicando un ampliu númberu de cantares al baille.

Nos primeros años de la formación, participen nel Festival "Al Resve" (Xixón), nel "Ochobre Folk" y la "Folixa na Primavera" (Mieres), entre otros. Tres espublizar el so primer discu, baxo'l títulu Coral y Maera (2022), entamen una xira a nivel rexonal que los lleva a tocar en dellos conceyos d'Asturies, con gran aceutación del públicu. 

N'agostu d'esi mesmu añu, Algaire ye invitáu a participar nel Festival Intercélticu de Lorient, con motivu del añu d'Asturies. Nel marcu del festival, participen nel Troféu Loïc Raison pa bandes moces, algamando'l primer premiu y convirtiéndose, d'esta miente, nel primer grupu asturianu en facese col premiu.

El grupu zarra'l 2022 alzándose col Premiu Camaretá al meyor cantar n'asturianu, concedíu pola Conseyería de Cultura, Política Llingüística y Turismu, pol tema Coral y Maera con lletra de Luis Ángel Fernández.

Discografía
Coral y Maera ye'l nome del primer trabayu discográficu d'Algaire. Foi grabáu y masterizáu en Tutu Estudios, por parte de Sergio Díaz y Sergio Rodríguez, na seronda del 2021.  Inclúi 12 cantares ente los que s'atopen temes tradicionales como la xota y la muñeira d'El Corralín, un cantar de siega de Trabáu, xota y muñeira de Villarmeirín o un cantar de boda del conceyu de Grau. Además, hai temes de nueva composición, siguiendo la métrica y los ritmos de baille más populares na tradición asturiana, ente los que cabe destacar la muñeira Llume.

Nel discu collaboraron artistes como Guadi Galego, Xabier Díaz y Xosé Antón Ambás. Otros músicos que tamién participaron na grabación foron Juanjo Díaz (percusiones), Juan Carlos Vega (baxu eléctricu), Richard García (teclaos), José Manuel Tejedor (flauta), David Varela (curdión) y Fruela 757 (programaciones).

Videoclips

Nel ámbitu del audiovisual, Algaire apuesta dende l'entamu pola grabación de videoclips como una forma de creación artística paralela al trabayu discográficu. El 8 de marzu del 2022 espublicen el vídeu del Rondó FEM, un tema ocitanu con lletra de Laura Marcos y de calter reivindicativu, escontra les violencies machistes. A finales d'esi mesmu añu, collaboren col tríu bretón Ahez na muñeira Llume, tornando una de les estrofes de Luis Ángel Fernández al bretón. En mayu del 2023, y como parte del Premiu Camaretá, Algaire saca'l videoclip de Coral y Maera.

El trabayu audiovisual d'Algaire complétase cola publicación anual d'un villancicu, que ya pue considerase como una tradición del grupu.

Referencies
Actualidad Asturias. 23 d'ochobre cel 2022. Algaire gana el XIV Premio Camaretá al Meyor Cantar en asturiano.

La Nueva España. 14 d'agostu del 2022. El grupo mierense "Algaire" triunfa en Lorient y se alza con el premio "Loïc Raison".

MúsicAsturiana. 24 d'avientu del 2024. Algaire publiquen un videoclip navidiegu en compañía de los Sidros de Valdesoto.